जयपुर | ख्वाजा गरीब नवाज के तेलंगाना से आने वाले जायरीन के ठहरने व अन्य सुविधा के लिए अजमेर में रुबात बनेगा। गुरुवार को जयपुर आए तेलंगाना अल्पसंख्यक आयोग के अध्यक्ष कमरुद्दीन ने यह मंशा जताई और राजस्व विभाग के एसीएस खेमराज को तेलंगाना मुख्यमंत्री के. चंद्रशेखर राव की ओर से अजमेर में 5 एकड़ जमीन उपलब्ध कराने का पत्र सौंपा। उन्होंने बताया कि इस पर तेलंगाना सरकार 5 करोड़ की लागत से सुविधा केंद्र व रुबात बनाएगी। उन्होंने बताया कि मुख्यमंत्री राव ने यहां दरगाह पर आकर तेलंगाना राज्य की स्थापना की मन्नत मांगी थी। दो दिवसीय दौरे में गुरुवार को कमरुद्दीन ने राजस्थान अल्पसंख्यक आयोग चेयरमैन जसबीर सिंह, सदस्य मुनव्वर खान व सचिव कश्मी कौर से भी मुलाकात की।